CELEX: 62021CN0379
Language: hr
Date: 2021-06-17 00:00:00
Title: Predmet C-379/21: Zahtjev za prethodnu odluku koji je 17. lipnja 2021. uputio Sofijski rajonen sad (Bugarska) – TBI Bank EAD

13.9.2021   
            
            
               HR
            
            
               Službeni list Europske unije
            
            
               C 368/6
            
         
      Zahtjev za prethodnu odluku koji je 17. lipnja 2021. uputio Sofijski rajonen sad (Bugarska) – TBI Bank EAD
      (Predmet C-379/21)
      (2021/C 368/04)
      Jezik postupka: bugarski
      
         Sud koji je uputio zahtjev
      
      Sofijski rajonen sad (Bugarska)
      
         Stranke glavnog postupka
      
      
         Podnositelj zahtjeva iz glavnog postupka: TBI Bank EAD
      
         Prethodna pitanja
      
      
                  1.
               
               
                  Treba li članak 6. stavak 1. Direktive 93/13/EEZ (1) tumačiti na način da je nacionalni sud, u postupcima u kojima dužnik nije stranka do izdavanja sudskog naloga za trenutačno plaćanje, dužan po službenoj dužnosti ispitati nepoštenost ugovorne odredbe i ne primijeniti je u slučaju postojanja osnova sumnje u nepoštenost?
               
            
                  2.
               
               
                  U slučaju potvrdnog odgovora na prvo pitanje: je li nacionalni sud dužan u cijelosti odbiti izdavanje sudske odluke kojom se nalaže trenutačno plaćanje ako se samo dio zahtjeva temelji na ugovornoj odredbi koja je vjerojatno nepoštena i koja povećava iznos potraživanja, uključujući u slučajevima u kojima u postupcima u kojima dužnik nije stranka do izdavanja sudskog naloga za trenutačno plaćanje, nije moguće utvrditi konkretni iznos svih sastavnih dijelova potraživanja koja se temelje na odredbama u pogledu kojih ne postoji sumnja da su nepoštene?
               
            
                  3.
               
               
                  U slučaju potvrdnog odgovora na prvo pitanje i niječnog odgovora na drugo pitanje: je li nacionalni sud dužan odbiti izdavanje sudske odluke kojom se nalaže plaćanje u odnosu na onaj dio zahtjeva koji se temelji na nepoštenoj odredbi?
               
            
                  4.
               
               
                  U slučaju potvrdnog odgovora na treće pitanje: je li nacionalni sud dužan – i ako jest, pod kojim uvjetima – po službenoj dužnosti uzeti u obzir posljedice nepoštenosti odredbe ako postoje podaci o plaćanju koje se na njoj temelji, među ostalim, i na način da izvrši prijeboj tog plaćanja s drugim, nepodmirenim dugovanjima iz ugovora, kao što je to predviđeno nacionalnim pravom u sličnim slučajevima?
               
            
                  5.
               
               
                  U slučaju potvrdnog odgovora na drugo, treće i četvrto pitanje: je li nacionalni sud vezan uputama višeg suda koje su na temelju nacionalnog prava obvezujuće za niži sud ako se njima ne uzimaju u obzir posljedice nepoštenosti ugovorne odredbe u potrošačkom ugovoru?
               
            
         (1)  Direktiva Vijeća 93/13/EEZ od 5. travnja 1993. o nepoštenim uvjetima u potrošačkim ugovorima (SL 1993., L 95, str. 29.) (SL, posebno izdanje na hrvatskom jeziku, poglavlje 15., svezak 12., str. 24.)